陈亮
赠刘改之
刘郎饮酒如渴虹，一饮涧壑俱成空。
胸中磊磈浇不下，时吐劲气嘘青红。
刘郎吟诗如饮酒，淋漓醉墨濡其首。
笑鞭列缺起丰隆，变化风雷一挥手。
吟诗饮酒总余事，试问刘郎一何有。
刘郎才如万乘器，落濩轮囷难自致。
强亲举予作书生，却笑书生败人意。
合骑快马健如龙，少年追逐曹景宗。
弓弦霹雳饿鸮叫，鼻尖出火耳生风。
安能规行复矩步，敛袂厌厌作新妇。
黄金挥尽气愈张，男儿龙变那可量。
会须斫取契丹首，金甲牙旗归故乡。